หุ้นยุโรปดีดตัวขึ้นหลังอังกฤษระงับรณรงค์ Brexit
ตลาดหุ้นยุโรปปิดปรับตัวขึ้นเมื่อคืนนี้ (17 มิ.ย.) หลังฝ่ายสนับสนุนและฝ่ายคัดค้านอังกฤษแยกตัวจากสหภาพยุโรป (Brexit) ได้ประกาศระงับการรณรงค์ชั่วคราว ภายหลังจากโจ ค็อกซ์ สมาชิกสภานิติบัญญัติสังกัดพรรคแรงงานของอังกฤษ ได้ถูกยิงเสียชีวิต
18 มิ.ย. 2559

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 1.40% ปิด (17 มิ.ย.) ที่ 325.78 จุด, ดัชนี CAC-40 ตลาดหุ้นฝรั่งเศส เพิ่มขึ้น 40.82 จุด หรือ 0.98% ปิดที่ 4,193.83 จุด, ดัชนี DAX ตลาดหุ้นเยอรมัน เพิ่มขึ้น 80.89 จุด หรือ 0.85% ปิดที่ 9,631.36 จุด และดัชนี FTSE 100 เพิ่มขึ้น 70.61 จุด หรือ 1.19% ปิดที่ 6,021.09 จุด
ผลการสำรวจระบุว่า ผู้ที่สนับสนุนให้อังกฤษแยกตัวออกจากสหภาพยุโรปมีจำนวนเพิ่มขึ้นเรื่อยๆ แต่ในขณะเดียวกันก็มีการคาดการณ์ว่าจะมีคะแนนสงสารไหลเข้าสู่กลุ่มที่ต้องการอยู่กับสหภาพยุโรปต่อไป หลังจากที่นางโจ ค็อกซ์ ผู้สนับสนุนให้สหราชอาณาจักรยังคงอยู่ในสหภาพยุโรป ได้ถูกยิงเสียชีวิต
ประชาชนชาวอังกฤษจำนวนไม่น้อยยังไม่ได้ตัดสินใจว่าจะโหวตให้อังกฤษออกจากการเป็นสมาชิกสหภาพยุโรปหรือไม่ โดยบางส่วนระบุว่าจะตัดสินใจในสัปดาห์สุดท้ายก่อนการลงประชามติในวันที่ 23 มิ.ย. อย่างไรก็ตาม ผลการตัดสินใจอาจเปลี่ยนแปลงได้เรื่อยๆ ขึ้นอยู่กับว่าจะมีเหตุการณ์ที่ส่งผลกระทบต่อการตัดสินใจเกิดขึ้นอีกหรือไม่
ทั้งนี้ นางคริสติน ลาการ์ด ผู้อำนวยการกองทุนการเงินระหว่างประเทศ (IMF) ระบุว่า ความเสี่ยงที่อังกฤษอาจถอนตัวออกจากสหภาพยุโรป ได้สร้างความกังวลต่อทั้งโลก